Ri tat Simón Pedro,
rachiꞌl jun tijoxel chik,
e bꞌenaq rukꞌ ri Jesús.
Ri jun tijoxel chik riꞌ etamtal u wäch rumal ri ki nimal sacerdotes,
rumal kꞌu riꞌ xok bꞌi ri areꞌ rukꞌ ri Jesús pa ri uwoja rech ri rachoch ri ki nimal sacerdotes.
Are kꞌu ri tat Pedro xkanaj kan chrij ri ja chiꞌ ri uchibꞌe.
Xa je riꞌ xel loq ri tijoxel ri etamtal u wäch rumal ri ki nimal sacerdotes,
xchꞌaw rukꞌ ri chajil uchibꞌe,
xroksaj kꞌu bꞌi ri tat Pedro.
Ri chajil uchibꞌe xutaꞌ che ri tat Pedro,
xubꞌij:
¿A mat lal jun chke ru tijoxelabꞌ we achi riꞌ?
—xcha che.
Ri tat Pedro xchꞌawik,
xubꞌij:
No,
man in jun tä chke,
—xcha che.
Sibꞌalaj kꞌäx tew tajin kubꞌano.
Rumal riꞌ ri patäninelabꞌ xuqujeꞌ ri chajinelabꞌ ki nukꞌum jun qꞌaqꞌ.
E takꞌatoj kꞌu chilaꞌ,
tajin käkimiqꞌ kibꞌ.
Ri tat Pedro xuqujeꞌ kꞌo kukꞌ,
tajin kꞌu kumiqꞌ ribꞌ chrij ri qꞌaqꞌ.
Ri ki nimal sacerdotes xuchap u taꞌik che ri Jesús jachin taq ru tijoxelabꞌ,
xuqujeꞌ jas ri tajin kukꞌut chkiwäch ri winaq.
Ri Jesús xubꞌij che:
Ri in,
in tzijoninaq chkiwäch konojel ri winaq chi saqil.
Amaqꞌel nu yoꞌm tijonik pa taq ri rachoch Dios xuqujeꞌ pa ri nimalaj rachoch Dios jawijeꞌ ri käkimulij wi kibꞌ konojel ri winaq aj Israel.
Je riꞌ chi man kꞌo tä jun tzij nu bꞌim xaq chi kꞌuyal,
—kächa che.
¿Jas che kätaꞌ la chwe in?
Taꞌ la chke ri winaq ri ki tom ri nu tzij,
chkibꞌij kꞌut jas chrij in tzijoninaq wi.
Ri e areꞌ ketam jas ri nu bꞌim,
—xcha che.
Aretaq xbꞌitaj waꞌ we tzij riꞌ rumal ri Jesús,
jun chke ri chajinelabꞌ rech ri nimalaj rachoch Dios ri kꞌo chilaꞌ xuya jun qꞌabꞌ chupalaj ri Jesús,
te kꞌu riꞌ xubꞌij che:
¿A jeꞌ u chꞌabꞌexik waꞌ ri ki nimal sacerdotes kabꞌano?
—xcha che.
Ri Jesús xchꞌawik,
xubꞌij che:
We kꞌo jun tzij xinbꞌij ri man utz taj,
bꞌij la chwe jachike ri tzij ri man utz taj.
We kꞌu utz ri xinbꞌij,
¿jas che kinchꞌay la?
—xcha che.
Yutum kꞌu ri Jesús,
xpe ri tat Anás,
xutaq bꞌi rukꞌ ri tat Caifás,
ri ki nimal ri sacerdotes.
Are kꞌu ri tat Pedro takꞌalik tajin kumiqꞌ na ribꞌ chrij ri qꞌaqꞌ.
Xkitaꞌ kꞌu che,
xkibꞌij:
¿A mat at jun chke ru tijoxelabꞌ we achi riꞌ?
—xecha che.
Ri tat Pedro kꞌut xresaj ribꞌ chupam,
xubꞌij:
¡No,
man in jun tä chke!
—xcha chke.
Te riꞌ xtaꞌ che rumal jun chke ri patänil taq re ri ki nimal sacerdotes,
ri alaxik rukꞌ ri achi ri xqꞌat apan u xikin rumal ri tat Pedro,
xubꞌij che:
¿A mat xinwilo chi at kꞌo rukꞌ ri Areꞌ pa ri chꞌäqap ulew ri e tiktal wi ri cheꞌ?
—xcha che.
Ri tat Pedro xresaj chi jumul ribꞌ chupam,
tzare chiꞌ kꞌut xoqꞌ ri amaꞌ äkꞌ.